Document ID: 32007D0069

KOMISIJAS LĒMUMS
(2006. gada 18. decembris)
ar ko Rumānijai atļauj atlikt dažu Padomes Direktīvas 2002/53/EK noteikumu piemērošanu attiecībā uz dažu lauksaimniecības augu sugu šķirņu sēklu tirdzniecību
(izziņots ar dokumenta numuru K(2006) 6568)
(Dokuments attiecas uz EEZ)
(2007/69/EK)
EIROPAS KOPIENU KOMISIJA,
ņemot vērā Bulgārijas un Rumānijas Pievienošanās līgumu un jo īpaši tā 4. panta 3. punktu,
ņemot vērā Bulgārijas un Rumānijas Pievienošanās aktu un jo īpaši tā 42. pantu,
tā kā:
(1)
Ievērojot Pievienošanās akta 42. pantu, Komisija var pieņemt pārejas posma pasākumus, ja tie ir vajadzīgi, lai Bulgārijā un Rumānijā vienkāršotu pāreju no spēkā esošā režīma uz režīmu, kas izriet no Kopienas veterināro un fitosanitāro noteikumu piemērošanas. Minētajos noteikumos iekļauj noteikumus, kas attiecas uz sēklu tirdzniecību.
(2)
Padomes 2002. gada 13. jūnija Direktīva 2002/53/EK par lauksaimniecības augu sugu šķirņu kopējo katalogu (1) nosaka, ka lauksaimniecības augu sugu šķirņu sēklas, uz kurām attiecas Direktīva 2002/53/EK, kā minēts šīs direktīvas 1. panta 1. punktā, var piedāvāt tirgū tikai tad, ja ir izpildītas minētās direktīvas 4. panta 1. punkta, 7. panta un 11. panta prasības.
(3)
Ja netiks noteikta atkāpe no minētajiem noteikumiem, būs jāaizliedz dažu šķirņu sēklu tirdzniecība Rumānijā no pievienošanās dienas.
(4)
Lai Rumānija varētu veikt un īstenot pasākumus, kas vajadzīgi, lai nodrošinātu attiecīgo šķirņu atzīšanu saskaņā ar Kopienas sistēmas principiem, tai uz trim gadiem pēc pievienošanās dienas jāļauj atlikt Direktīvas 2002/53/EK piemērošanu attiecībā uz šīs valsts katalogā minēto šķirņu sēklu tirdzniecību tās teritorijā saskaņā ar principiem, kas nav iepriekš minētajā direktīvā izklāstītie principi un uz kuriem neattiecas Rumānijas 2006. gada 28. septembra oficiālais lūgums.
(5)
Šajā lēmumā paredzētie pasākumi ir saskaņā ar Lauksaimniecības, dārzkopības un mežsaimniecības sēklu un pavairošanas materiāla pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Atkāpjoties no Direktīvas 2002/53/EK 4. panta 1. punkta, 7. panta un 11. panta, Rumānija var uz trim gadiem pēc pievienošanās dienas atlikt minētās direktīvas piemērošanu attiecībā uz šā lēmuma pielikumā minēto šķirņu sēklu tirdzniecību tās teritorijā.
Minētajā laika posmā šādas sēklas piedāvā tirgū tikai Rumānijas teritorijā. Jebkurā etiķetē vai oficiālā vai citādi noformētā dokumentā, ko piestiprina sēklu partijai vai pievieno tai saskaņā ar šā lēmuma noteikumiem, skaidri norāda, ka sēklas paredzēts piedāvāt tirgū vienīgi Rumānijas teritorijā.
2. pants
Šo lēmumu piemēro saskaņā ar Bulgārijas un Rumānijas Pievienošanās līgumu un no tā spēkā stāšanās dienas.
3. pants
Šis lēmums ir adresēts dalībvalstīm.
Briselē 2006. gada 18. decembris.

Labels: 3
15
18
6